<classify> MAANDALIZI ya Tanzania kuelekea kukamata soko la walimu wa Kiswahili katika nchi mbalimbali, hususan Sudan Kusini na Afrika Kusini yameshika kasi.Tayari Wizara ya Elimu, Sayansi na Teknolojia imeanza kuandaa mitaala na vitabu kwa ajili ya mafunzo katika ngazi mbalimbali nje ya nchi. Pia, kanzidata ya walimu wa Kiswahili katika Baraza la Kiswahili BATIKA ikiwa imerekodi zaidi ya 600 kutoka 90 waliokuwa wamepikwa kufikia mwishoni mwa mwaka jana. Hatua hizo zinafanyika ili kuhakikisha kuwa, nchi inakuwa tayari kupeleka walimu wenye sifa kokote watakakohitajika.Tayari nchi kadhaa zimeonesha nia ya kutaka walimu wa Kiswahili kutoka Tanzania. Akizungumzia mikakati ya wizara hiyo katika kutekeleza kufundisha Kiswahili katika nchi mbalimbali pamoja na kupeleka walimu, Katibu Mkuu wake, Dk Leonard Akwilapo alisema baada ya kusainiwa kwa mikataba, wameanza maandalizi. Alisema maandalizi ya utekelezaji wa mkataba baina ya Tanzania na Sudan Kusini, ambao tayari umesainiwa yanafanyika sambamba na kujiandaa kukamata fursa kwa soko la Afrika Kusini kwa kuandaa mitaala, vitabu kwa ajili ya wanafunzi huku makubaliano ya msingi baina ya nchi yakiendelea kufanyika.Alisema makubaliano hayo ni baina ya Wizara ya Mambo ya Nje ya Serikali za nchi husika, yatakayobainisha nchi hizo zinahitaji walimu wangapi na wa kada gani, kwani kuna walimu wanasubiri kuajiriwa kulingana na maombi ya nchi. Dk Akwilapo alisema kwa sasa hawawezi kubainisha ikiwa walimu waliosajiliwa watatosha au la, kwani haijajulikana wanaohitajika na kada gani, lakini yote yatafanyika kwa kuhusisha wataalamu katika wizara hiyo.Akizungumzia maandalizi yanayofanywa kwa kusajili walimu kwenye kanzidata ili kuwa na uwezo wa kufundisha Kiswahili kwa wageni, Katibu Mtendaji wa Bakita, Dk Selemani Sewangi alisema mpaka sasa wameshasajili walimu zaidi ya 600. Alisema wanaendelea na usajili zaidi kwa kuwapatia mafunzo ya muda gani ili kuweza kuendana kutoa mafunzo kwa wageni kwani ni agizo la serikali kusajili walimu wenye uwezo wa kufundisha lugha hiyo nchi nzima.Alitoa mfano kuwa, kwa Afrika Kusini ni lazima wabadilishe sera na kuweka lugha ya Kiswahili, kuwezesha wanafunzi watakaopenda kusoma lugha hiyo kutambulika, kwani hawatafundisha kwa wanafunzi wote.Alibainisha kufanya mazungumzo na Balozi wa Tanzania nchini Afrika Kusini, aliyemweleza kwa sasa nchi hiyo inaendelea na hatua za kisera. Afrika Kusini mwaka jana walitangaza Kiswahili kuanza kufundishwa shule za msingi hadi sekondari ifikapo 2020.Baada ya kauli hiyo, Serikali ya Tanzania ilisema itachangamkia fursa ya kupeleka walimu nchini humo mara tu itakapotangazwa rasmi. Naibu Waziri wa Elimu, William Ole Nasha alisema serikali itafanya mazungumzo na nchi hiyo, kwa lengo la kuona njia nzuri ya kuanza kuwapeleka walimu watakaofundisha lugha hiyo.  <topic>: KITAIFA 